Jan 06,2018
కనీస నగదు నిల్వను తగ్గించే యోచనలో ఎస్‌బీఐ!
న్యూఢిల్లీ: స్టేట్‌ బ్యాంక్‌ ఆఫ్‌ ఇండియా(ఎస్‌బీఐ) సేవింగ్‌ ఖాతాల్లో కనీస నగదు నిల్వ లపై పునరాలోచనలో పడిందని తెలు స్తోంది. ప్రస్తుతం మెట్రో నగరాల్లో ఈ నెలవారీ కనీస నగదు నిల్వ రూ.3000గా ఉంది. దీన్ని రూ.1000కి తగ్గించాలని భావిస్తోన్నట్టు తెలుస్తోంది. అయితే దీనిపై ఎస్‌బీఐ ఇంకా అధికారిక ప్రకటన చేయలేదు. తొలుత మెట్రో నగరాల్లో రూ.5000 కనీస నిల్వలు ఉండాలని నిర్ణయించినప్పటికీ, దీనిపై ఖాతాదారుల నుంచి తీవ్ర వ్యతిరేకత రావడంతో రూ.3000కు కుదించింది. చిన్న పట్టణ ప్రాంతాల్లో రూ.2000, గ్రామీణ ప్రాంతాల్లో రూ.1000 చొప్పున నెలవారీ నగదు నిల్వలు ఉండాలని నిర్ణయించింది. ఈ నిల్వ స్థాయిలకు తగ్గితే జరిమాన విధించనున్నట్టు హెచ్చరించింది. ఆ విధంగా ప్రస్తుత ఆర్థిక సంవత్సరం తొలి ఎనిమిది మాసాల్లో రూ.1,771.67 కోట్ల జరిమాన వసూలు చేసింది. ఎస్‌బీఐలో మొత్తం 40.5 కోట్ల పొదుపు ఖాతాలున్నాయి. సెప్టెంబర్‌తో ముగిసిన ద్వితీయ త్రైమాసికంలో ఎస్‌బీఐ రూ.1,581 కోట్ల లాభాలు సాధించింది. వీటితో పోల్చితే జరిమాన విధించే మొత్తమే ఎక్కువగా ఉండటం గమనార్హం.
మీ స్నేహితులకు రికమెండ్ చెయ్యండి